钦定古今图书集成/理学汇编/学行典/第171卷 > 许谦
## 钦定古今图书集成/理学汇编/学行典/第171卷 > 许谦

按《元史许谦传》：“谦字益之，其先京兆人。九世祖延寿，
宋刑部尚书。八世祖仲容，太子洗马。仲容之子曰洸、
曰洞。洞由进士起家，以文学政事知名于时。洸之子
寔事海陵胡瑗，能以师法终始者也。由平江徙婺之
金华，至谦五世为金华人。父觥，登淳祐七年进士第，
仕未显以没。谦生数岁而孤，甫能言。世母陶氏口授”
《孝经》《论语》，入耳辄不忘。稍长，肆力于学，立程以自课，
取四部书，分昼夜读之，虽疾恙不废。既乃受业金履
祥之门，履祥语之曰：“士之为学，若五味之在和，醯酱
既加，则酸咸顿异。子来见我，已三日而犹夫人也。岂
吾之学无以感发子耶？”谦闻之惕然。居数年，尽得其
所传之奥，于书无不读，穷探圣微，虽残文羡语皆不
敢忽；有不可通，则不敢强；于先儒之说有所未安，亦
不苟同也。读《四书章句集注》，有《丛说》二十卷，谓学者
曰：“学以圣人为准的，然必得圣人之心，而后可学圣
人之事。圣贤之心具在《四书》，而《四书》之义备于朱子。
顾其辞约义广，读者安可以易心求之乎？”《读诗集传》，
有《名物抄》八卷，正其“音释，考其名物度数，以补先儒
之未备。仍存其逸义，旁采远援，而以己意终之。”《读书
集传》有《丛说》六卷，其观史有《治忽几微》，仿史家年经
国纬之法，起太皞氏，迄宋元祐元年秋九月尚书左
仆射司马光卒，备其世数，总其年岁，原其兴亡，著其
善恶，盖以为光卒则中国之治不可复兴，诚理乱之
几也。故附于《续经》，而书孔子卒之义，以致其意焉。又
有《自省编》，昼之所为，夜必书之，其不可书者则不为
也。其他若天文地理与典章制度、食货刑法、字学音
韵、医经术数之说，亦靡不该贯，旁而释老之言，亦洞
究其蕴。尝谓：“学者孰不曰辟异端，苟不深探其隐而
识其所以然，能辩其同异，别其是非也几”希。又尝句
读《九经》《仪礼》及《春秋》三传，于其宏纲要领，错简衍文，
悉别以铅黄朱墨，意有所明，则表而见之。其后吴师
道购得吕祖谦点校《仪礼》，视谦所定不同者十有三
条而已。谦不喜矜露，所为诗文，非扶翼经义，张维世
教，则未尝轻笔之书也。延祐初，谦居东阳八华山，学
者翕然从之，寻开门讲学，远而幽、冀、齐、鲁，近而荆、扬、
吴、越，皆不惮百舍来受业焉。其教人也，至诚谆悉，内
外殚尽。尝曰：“己有知，使人亦知之，岂不快哉！”或有所
问难而词不能自达，则为之言其所欲言，而解其所
惑，讨论讲贯，终日不倦。摄其粗疏，入于密微，闻者方
倾耳听受，而其出愈真切。惰者作之，锐者抑之，拘者
开之，放者约之，及门之士，著录者千馀人，随其材分，
咸有所得。然独不以科举之文授人，曰：“此义利之所
由分也。”谦笃于孝友，有绝人之行。其处世不胶于古，
不流于俗，不出里闾者四十年，四方之士以不及门
为耻。缙绅先生之过其乡邦者，必即其家存问焉，或
访以典礼政事，谦观其会通而为之折衷，闻者无不
厌服。大德中，荧惑入南斗句，已而行谦以为灾在吴、
楚，窃深忧之。是岁大侵，谦貌加瘠。或问曰：“岂食不足
耶？”谦曰：“今公私匮竭，道殣相望，吾能独饱耶？”其处心
盖如此。廉访使刘庭直、副使赵宏伟，皆中州雅望，于
谦深加推服，论荐于朝。中外名臣列其行义者，前后
章数十上，而郡复以遗逸应诏。乡闱大比，请司其文
衡，皆莫能致。至其晚节，独以身任正学之重，远近学
者，以其身之安否为斯道之隆替焉。至元三年卒，年
六十八。尝以“白云山人”自号，世称为“白云先生”，朝廷
赐谥“文懿。”先是，何基、王柏及金履祥殁，其学犹未大
显，至谦而其道益著，故学者推原《统绪》，以为朱熹之
世。适江浙行中书省为请于朝，建“四贤书院”以奉祠
事，而列于学宫。